Bratislava 21. augusta 2019
                                        			 Číslo: 2019/13338:1-A1230

Oznámenie
Ministerstva školstva, vedy, výskumu a športu SR na predkladanie  projektov na získanie finančnej  podpory na spolufinancovanie projektov EUREKA SK
 
Ministerstvo školstva, vedy, výskumu a športu SR (ďalej len „MŠVVaŠ SR) na základe § 10 ods. 3 písm. n) a § 22 zákona č. 172/2005 Z. z. o organizácii štátnej podpory výskumu 
a vývoja a o doplnení zákona č. 575/2001 Z. z. o organizácii činnosti vlády a organizácii činnosti vlády a organizácii ústrednej štátnej správy v znení neskorších predpisov (ďalej len „zákon“), v súlade s ustanovením § 8a ods. 9 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov a na základe prístupu SR k Memorandu o porozumení medzi EUREKA sekretariátom a členskými štátmi EUREKA oznamuje možnosť požiadať o poskytnutie nenávratnej finančnej podpory na projekty výskumu a vývoja zo štátneho rozpočtu Slovenskej republiky, ktoré boli schválené Skupinou na vysokej úrovni iniciatívy EUREKA koordinovanej sekretariátom EUREKA so sídlom v Bruseli v rámci schémy EUREKA SK v súlade so Zámerom MŠVVaŠ SR na poskytovanie finančnej podpory zo štátneho rozpočtu na projekty programu EUREKA na Slovensku do roku 2020 (ďalej len „Zámer MŠVVaŠ SR“).

1.	Ciele a oblasti finančnej  podpory
Cieľom programu EUREKA SK je:
-	Poskytnúť finančnú podporu projektom výskumu a vývoja v rámci Zámeru MŠVVaŠ SR zo štátneho rozpočtu SR slovenským inštitúciám v rámci konzorciálnych projektov EUREKY, ktoré boli schválené Skupinou vysokých predstaviteľov iniciatívy EUREKA
a tým:
-	zvyšovať objem investícií slovenských firiem do výskumu a vývoja,
-	podporovať medzinárodnú spoluprácu v aplikovanom výskume,
-	podporovať rast konkurencieschopnosti slovenských firiem, 
-	vytvárať nové inovované produkty a služby,
-	vytvárať partnerstvá ako prostriedok na podporu medzinárodnej spolupráce.

Podporené budú návrhy projektov z oblastí, ktoré sú v súlade s prioritami RIS3 SK.
2.	Oprávnení žiadatelia
O finančnú podporu projektu v rámci programu EUREKA SK môže podľa § 4 ods. 4 zákona požiadať právnická alebo fyzická osoba - podnikateľ so sídlom v SR, uskutočňujúca výskum a vývoj.

Finančná podpora môže byť poskytnutá len tým žiadateľom, ktorých projekty boli schválené sekretariátom EUREKA, získali štatút EUREKA (certifikát udelený sekretariátom EUREKA) a zároveň boli schválené Skupinou na vysokej úrovni iniciatívy EUREKA.
3.	Trvanie oznámenia a podanie žiadosti
Dátum zverejnenia oznámenia  je 21. augusta 2019, dátum ukončenia možnosti predkladať žiadosti pre podporu projektov je 21. septembra 2019 o 12.00 h.

Uchádzač predloží žiadosť na získanie finančnej podpory na spolufinancovanie projektu EUREKA SK v elektronickej a tlačenej forme na MŠVVaŠ SR ako Národnému koordinátorovi pre iniciatívu EUREKA.
 
Súčasťou žiadosti je schválený projekt Skupinou na vysokej úrovni iniciatívy EUREKA, zmluva o spolupráci s koordinátorom konzorciálneho projektu EUREKA, po získaní štatútu EUREKA ( certifikát udelený sekretariátom EUREKA).

Náležitosti žiadosti:
1.	Názov žiadateľa a  právna forma,
2.	Adresa sídla,
3.	Identifikačné číslo,
4.	Daňové identifikačné číslo,
5.	Meno a priezvisko, tituly a adresa trvalého pobytu štatutárnych zástupcov,
6.	Popis hlavnej činnosti žiadateľa

Žiadosť ďalej obsahuje:
a)	Názov konzorcionálneho projektu (akronym projektu), názov relevantnej časti projektu riešenej slovenským účastníkom (žiadateľom) projektu EUREKA SK,
b)	 Predmet, ciele a charakteristiku riešeného projektu, osobitne vyčlenenej časti projektu (na ktorú žiadateľ žiada finančný príspevok), ktorú má žiadateľ určenú ako spoluriešiteľ v rámci konzorcionálneho projektu EUREKA. Ak má spoluriešiteľa projektu v rámci SR – informácie o spolu riešiteľskej organizácii a popis jej úlohy v projekte,
c)	Definícia výstupov riešenia projektu EUREKA SK (hmotné a nehmotné výstupy) spôsob a miesto realizácie výstupov,
d)	Trvanie riešenie projektu (začiatok a koniec projektu), na ktorý žiadateľ žiada finančný príspevok,
e)	Informáciu, či žiadateľ na daný projekt nepožiadal o finančný príspevok aj iného poskytovateľa alebo mu už bola poskytnutá,
f)	Tabuľka rozpočtu oprávnených nákladov v súvislosti s finančným zabezpečením projektu, na ktorý žiadateľ žiada o poskytnutie finančného príspevku podľa §17 zákona, a tiež aj spracovaný pre spoluriešiteľa projektu. Tabuľka rozpočtu je uvedená v prílohe. Rozpočet projektu musí obsahovať aj spolufinancovanie v zmysle prílohy Zámeru MŠVVaŠ SR, zverejneného na stránke www.vedatechnika.sk. 
g)	Vecný, časový a finančný harmonogram riešenia projektu žiadateľa a spoluriešiteľa,
h)	Súhlas žiadateľa zo zverejnením identifikačných údajov.

Prílohy žiadosti sú: 
1.	Preukázanie splnenia podmienok podľa §8a ods. 5 zákona č. 523/2004 o rozpočtových pravidlách vo verejnej správe a zmene a doplnení niektorých zákonov,
2.	 Spoločenská zmluva alebo zakladateľská listina, 
3.	 Výpis z registra trestov štatutárnych zástupcov nie starší ako tri mesiace,
4.	Čestné prehlásenie žiadateľa, že ním poskytnuté údaje sú  pravdivé a úplné,
5.	Prínosy poskytnutého finančného príspevku pre rozvoj žiadateľa a pre Slovenskú republiku,

Elektronická forma žiadosti sa zasiela na adresu martin.kontrik@minedu.sk, robert.szabo@minedu.sk. Identickú tlačenú formu žiadosti a požadovaných dokumentov doručí potenciálny uchádzač do podateľne MŠVVaŠ SR, alebo odošle poštou s dátumom odoslania najneskôr v posledný deň uzávierky na adresu MŠVVaŠ SR: Sekcia vedy a techniky, Ministerstvo školstva, vedy, výskumu a športu SR, Stromová 1, 813 30 Bratislava s označením „Súťaž EUREKA SK neotvárať“. 
4.	Spôsob odstraňovania formálnych nedostatkov žiadostí o poskytnutie nenávratnej finančnej podpory: 
V prípade, že má žiadosť formálne nedostatky, MŠVVaŠ SR prostredníctvom elektronickej pošty (e-mailu) vyzve žiadateľa, aby ich odstránil v lehote do piatich pracovných dní od doručenia výzvy MŠVVaŠ SR na odstránenie formálnych nedostatkov. V prípade, že žiadateľ nepotvrdí prijatie výzvy na odstránenie nedostatkov, poverený pracovník MŠVVaŠ SR telefonicky požiada žiadateľa o emailové potvrdenie príjmu výzvy na doplnenie žiadosti. Opravu nedostatkov žiadosti doručí žiadateľ v elektronickej a písomnej forme v lehote do piatich pracovných dní do podateľne ministerstva alebo zašle doporučenou zásielkou 1. triedy na adresu MŠVVaŠ SR, sekcia  vedy a techniky, Stromová 1, 813 30, Bratislava
5.	Hodnotenie projektov
Rámec kritérií pre posudzovanie projektov EUREKA SK pre poskytnutie nenávratnej finančnej podpory z prostriedkov štátneho rozpočtu vychádza z hodnotiacich kritérií EUREKA, vypracovaných Sekretariátom EUREKA – PAM – Project assesment manual (manuál vypracovaný sekretariátom EUREKA) a Zámeru MŠVVaŠ SR na poskytovanie finančnej podpory zo štátneho rozpočtu na projekty programu EUREKA na Slovensku do roku 2020,  zverejneného na www.vedatechnika.sk a www.minedu.sk. 

Potenciálny uchádzač musí mať schválené hodnotenie podľa metodiky schválenej sekretariátom EUREKA (metodika na hodnotenie projektov - PAM) a publikované na webovej stránke EUREKA.

Zoznam úspešných projektov bude zverejnený na webovom sídle MŠVVaŠ SR (http://www.minedu.sk/eureka/) a na Centrálnom informačnom portáli pre výskum, vývoj 
a inovácie (https://www.vedatechnika.sk/). Uchádzači dostanú aj písomné vyrozumenie do 30 dní po termíne uzávierky.

6.	Financovanie projektov 
Na výzvu je pre roky 2019 až 2021 vyčlenených celkom 170 000,- eur. Projekty budú financované na základe alokovanej ročnej výšky finančných prostriedkov v roku 2019 vo výške 35 000,- eur, v roku 2020 vo výške 45 000,- eur a v roku 2021 vo výške 90 000,- eur.
Podporené budú projekty s najvyšším bodovým hodnotením PAM.

Finančná podpora sa poskytuje v zmysle Nariadenia Komisie (ES) č. 651/2014 zo 26. júna 2014 o vyhlásení určitých druhov kategórií pomoci za zlučiteľné so spoločným trhom podľa článkov 107 a 108 zmluvy (Všeobecné nariadenie o skupinových výnimkách). Jej intenzita je uvedená v prílohe č.1 Zámeru MŠVVaŠ SR. Maximálna výška finančnej podpory zo ŠR pre rok 2019 vo výške 10 000,- eur, pre rok 2020 vo výške 15 000,- eur a pre rok 2021 vo výške 25 000,- eur. Maximálna výška finančnej podpory na celú dobu riešenia projektu je vo výške 50 000,- eur.

Dĺžka spolufinancovania projektov EUREKA SK nesmie presiahnuť 36 mesiacov. Finančné prostriedky je možné využiť na všetky činnosti podľa § 17 zákona.

Na poskytnutie finančnej podpory zo štátneho rozpočtu na projekty EUREKA SK nie je právny nárok.

7.	Časový harmonogram vyhodnocovania  žiadostí o poskytnutí finančnej podpory
a)	Termín odstránenia formálnych nedostatkov žiadosti do 5 pracovných dní od doručenia výzvy MŠVVaŠ SR na odstránenie nedostatkov v žiadosti o nenávratnú finančnú podporu
b)	Zverejnenie výsledkov oznámenia: 23.10. 2019.
c)	Uzatvorenie zmluvy o poskytnutí finančnej podpory je 1 mesiac od zverejnenia výsledkov.
8.	Informácie
Informácie pre slovenských žiadateľov môžu poskytnúť:
Ing. Martin Kontrík, PhD., (martin.kontrik@minedu.sk; 02/59374 754) zo sekcie vedy a techniky MŠVVaŠ SR.

9.	Prílohy:

-	Tabuľka rozpočtu

Mgr. JUDr. Martina Lubyová, PhD.
ministerka školstva, vedy, výskumu a športu
Slovenskej republiky